পরিয়ায়ী শ্রমিক ‘খুনের’ ঘটনায় হেমন্ত সরেনকে ফোন অভিষেকের!

ওয়েব ডেস্ক : ঝাড়খণ্ডে ‘খুন’ মুর্শিদাবাদের পরিয়ায়ী শ্রমিক (Migrant Worker)। খবর সামনে আসতেই ক্ষোভে ফেটে পড়েন পরিবারের সদস্যরা। রেল ও জাতীয় সড়ক অবরোধ করে চলে বিক্ষোভ। আর এই ঘটনায় এবার ঝাড়খণ্ডের মুখ্যমন্ত্রী হেমন্ত সরেনকে (Hemant Soren) ফোন করলেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। তিনি দোষীদের কড়া শাস্তির দাবি জানিয়েছেন বলে জানা যাচ্ছে।

বিজেপি শাসিত রাজ্য ঝাড়খণ্ডে (Jharkhand) কাজের জন্য গিয়েছিলেন মুর্শিদাবাদের বেলডাঙা (Beldanga) থানার কুমারপুর পঞ্চায়েতের সুজাপুর তালপাড়ার বাসিন্দা আলাউদ্দিন। পাঁচ বছর আগে সেখানে গিয়েছিলেন তিনি। সেখানে ফেরিওয়ালার কাজ করতেন ওই পরিযায়ী শ্রমিক। কিন্তু সেখানে তাঁকে বাংলাদেশি তকমা দিয়ে হেনস্থা করা হচ্ছে বলে নিজের জামাইবাবুকে জানিয়েছিলেন। বৃহস্পতিবার বিকেলে পরিবারের সঙ্গে কথা হয় তাঁর। কিন্তু, শুক্রবার আলাউদ্দিনকে ঝুলন্ত অবস্থায় উদ্ধার করা হয়।

এই ঘটনায় মতের পরিবারের তরফে অভিযোগ করা হয়েছে, আলাউদ্দিনকে খুন করা হয়েছে। আর এই মৃত্যুর খবর সামনে আসতেই ক্ষোভে ফেটে পড়েন পরিবারের সদস্যরা। বেলডাঙায় প্রতিবাদ শুরু করেন পরিবারের সদস্য সহ প্রতিবেশীরা। ১২ নম্বর জাতীয় সড়কে টায়ার জ্বালিয়ে বিক্ষোভ দেখানো হয়। দোষীদের শাস্তির দাবিতে প্রতিবাদ জানাতে থাকেন তাঁরা।

আরও খবর : প্রায় ছ’ঘন্টা পর বেলডাঙায় উঠল অবরোধ!

উত্তরবঙ্গে যাওয়ার আগে এই ঘটনায় ক্ষোভ প্রকাশ করেছেন মুখ্যমন্ত্রী মমতা বন্দ্যোপাধ্যায় (Mamata Banerjee)। তিনি শান্তি বজায় রাখার আবেদন জানিয়েছেন। পরে মুর্শিদাবাদের জেলা পুলিশ সুপার এবং জেলাশাসকের সঙ্গে কথা হয় বিক্ষোভকারীদের। সেখানে নিবতের পরিবারের এক সদস্যকে সরকারি চাকরি দেওয়ার আশ্বাস দেওয়া হয়। সঙ্গে আর্থিক সাহায্যের কথা জানানো হয়। তার পরেই নিজেদের অবস্থান বদল করে ৬ ঘন্টা পর ওঠে বিক্ষোভ।

অন্যদিকে এই ঘটনা নিয়ে উদ্বেগ প্রকাশ করেছেন তৃণমূলের সর্বভারতীয় সাধারণ সম্পাদক তথা ডায়মন্ড হারবারের সাংসদ অভিষেক বন্দ্যোপাধ্যায় (Abhishek Banerjee)। জানা গিয়েছে, তিনি ঝাড়খণ্ডের মুখ্যমন্ত্রী হেমন্ত সরেনকে ফোন করেন। এই খুনের ঘটনায় অভিযুক্তদের কঠোর শাস্তির দাবি জানিয়েছেন তিনি। অন্যদিকে ঝাড়খণ্ডের মুখ্যমন্ত্রী জানিয়েছেন, এই ঘটনার ইতিমধ্যে তদন্ত শুরু করেছে পুলিশ। দোষীদের বিরুদ্ধে ব্যবস্থা নেওয়া হবে।

দেখুন অন্য খবর :