ফের ভিনরাজ্যে মৃত্যু হল পরিযায়ী শ্রমিকের!

ওয়েব ডেস্ক : ফের পরিযায়ী শ্রমিকের কাজে গিয়ে চেন্নাইয়ে (Chennai) অস্বাভাবিক মৃত্যু হল বীরভূমের যুবকের। বীরভূম (Birbhum) জেলা পরিষদের সভাধিপতি কাজল শেখের সহযোগিতায় বৃহস্পতিবার নিহত অসীম দাসের দেহ ফিরল নানুর বিধানসভার বাহিরী পাঁচশোয়া গ্রামে। এই ঘটনায় পরিবারের পাশে নানুরের বিধায়ক ও জেলা পরিষদের সভাধিপতিও।

উত্তরপ্রদেশে (Uttarpradesh) পরিযায়ী শ্রমিকের কাজে গিয়ে রেললাইন থেকে রক্তাক্ত দেহ উদ্ধার হয়েছিল বীরভূমের প্রতীক হেমব্রমের। পরিবার ও তৃণমূল (TMC) অভিযোগ করা হয়েছিল, বাংলা ভাষায় কথা বলা ও বাঙালি বলে বিজেপির গুন্ডারা নির্মমভাবে হত্যা করেছে। সেই ঘটনার একমাস কাটতে না কাটতেই বীরভূমের যুবক পরিযায়ী শ্রমিক অসীম দাসের মৃত্যু হল চেন্নাইয়ে।

আরও খবর : হিন্দুত্বের পরিচয়পত্র ও নাগরিকত্বের নামে প্রতারণা? কাকদ্বীপে রহস্যজনক ক্যাম্প বন্ধ করল পুলিশ

জানা যাচ্ছে, চেন্নাইয়ে (Chennai) কাজে গিয়ে অস্বাভাবিক মৃত্যু হয়েছে তাঁর। স্বাভাবিকভাবেই এই ঘটনায় উদ্বিগ্ন গোটা গ্রাম। গত ৯ নভেম্বর অসীমের মৃত্যু (Death) হয় বলে খবর। বীরভূম জেলা প্রশাসন ও জেলা পরিষদের সভাধিপতির তদারকিতে এদিন সকালে দেহ ফেরে বীরভূমের নানুর বিধানসভার বাহিরী গ্রামে। শোকে আচ্ছন্ন গোটা গ্রাম। এই মৃত্যু নিয়ে ধোঁয়াশা তৈরি হয়েছে! তাহলে কি বাঙালি বলে এমন পরিনতি? উঠছে প্রশ্ন

বীরভূম জেলা পরিষদের সভাধিপতি কাজল বলেন, ‘অসীম দাস চেন্নাইয়ে পরিযায়ী শ্রমিকের কাজে গিয়েছিল। গত ৯ তারিখ মৃত্যু হয়েছে। আমরা খবর পেয়ে জেলা প্রশাসন সহযোগিতা নিয়ে দেহ ফিরিয়ে নিয়ে এসেছি। কি কারণে মৃত্যু? তা নিয়ে এখনও ধোঁয়াশা রয়েছে! তদন্ত করা উচিত। আসলে কেন্দ্রীয় সরকার বাংলার আবাস যোজনা প্রকল্পের টাকা দেয়নি। অনেকেই রুটিরুজি পারিবারিক আর্থিক অনটন কাটাতে ভিন রাজ্যে পাড়ি দেয়, শ্রমিকের কাজে। আজ যদি কেন্দ্রীয় সরকার বাংলাকে বঞ্চনা না করতো! এভাবে বাঙ্গালী পরিযায়ী শ্রমিকেদের মৃত্যু হতো না।’